Operacione falas për të varfrit
Organizata “Operation Walk” ndihmon njerëzit që vuajnë nga probleme të rënda të kockave dhe nyjeve
Për Steven McKellar dhimbja nuk është diçka e panjohur. Zoti McKellar vuante nga osteoartriti, një sëmundje e nyjeve. Ai kishte nevojë për zëvendësimin e të dy këllqeve, por nuk mund të përballonte shpenzimet, pasi nuk kishte sigurim shëndetësor. Por organizata Operation Walk i ofroi një mundësi shpëtimi zotit McKellar: një operacion falas për zëvendësimin e këllqeve. Dhimbja që kishte duruar për një kohë të gjatë u zhduk, ashtu si edhe depresioni që e mundonte. Lawrence Dorr, kirurg ortopedik në Los Angeles, kreu operacionin. Ai themeloi organizatën Operation Walk në vitin 1996. Ajo ofron gjithashtu operacione falas për të varfrit në vendet në zhvillim, si Nepali dhe Tanzania, ku njerëzit me sëmundje të kockave dhe nyjeve përballen edhe me përbuzje nga shoqëria. Organizata Operation Walk filloi aktivitetin në Tanzani në muajin qershor. Shumë pacientë atje kanë shpresa shumë të pakta për të përfituar kujdes të mirë mjekësor, thotë kirurgu nga Kenia i Operation Walk, Ammer Malik. Ai foli për Zërin e Amerikës përmes Skype-it. Disa pacientë në Tanzani kishin frikë të vendosnin një gju artificial, thotë Dr. Geoffrey Kibira i Qendrës Mjekësore Lutherane Arusha. Edhe ai foli për Zërin e Amerikës nëpërmjet Skype-it. Dr. Dorr thotë se ai sheh ndryshim tek shumë prej mjekëve dhe infermierëve vullnetarë që ndihmojnë pacientët në vendet në zhvillim. Dr. Dorr thotë se për këta vullnetarë ky shërbim shndërrohet në një mision fisnik që i jep kuptim jetës së tyre.